Die Borinage [bɔri'na:ʒ] is 'n nywerheidsgebied rondom die stad Mons en naby die grens met Frankryk. Dit beslaan die westelike gedeelte van die Belgiese provinsie Hainaut se steenkool- en nywerheidsbekken. Die gebied het geen uitgesproke sentrum nie, maar bestaan eerder uit 'n reeks nedersettings met mynbou en nywerhede as hul ekonomiese basis.
Mynbougebiede en swaar nywerhede in België omstreeks 1968
Die Borinage was sedert die 18de eeu een van die beduidendste steenkoolmyngebiede in Europa, en sy naam is afgelei van 'n Franse benaming vir 'n mynbouwerker, borin of borain. Die uitgang -age verwys in Frans na 'n kollektiewe gemeenskap, maar het daarnaas ook 'n pejoratiewe konnotasie.
Gedurende die 19de eeu het die Borinage naas Charleroi tot die beduidendste nywerheidsgebied in Wallonië ontwikkel, waarby die noorde veral deur keramiese en chemiese nywerhede (op steenkoolbasis) gekenmerk was. Die moeilike lewensomstandighede van plaaslike mynwerkers het 'n diep indruk op Vincent van Gogh gemaak wat omstreeks 1879 'n tyd lank as predikant in die Borinage rondgetrek het. Hy het vervolgens besluit om as skilder werksaam te wees.
In die tweede helfte van die 20ste eeu het die mynbou in 'n krisis beland, en in die 1960's is mynboubedrywighede volledig gestaak. Nuwe moderne nywerhede is in die gebied gevestig, en met die bou van kanale na Frankryk en tussen Nimy en die Schelde-rivier het nuwe waterweë ontstaan.